45.
Na osnovu člana 95 tačka 3 Ustava Crne Gore donosim
UKAZ
O PROGLAŠENJU ZAKONA O POTVRĐIVANJU KONVENCIJE O ZAJEDNIČKOM TRANZITNOM POSTUPKU
("Službeni list Crne Gore - Međunarodni ugovori", br. 010/25 od 13.08.2025)
Proglašavam Zakon o potvrđivanju Konvencije o zajedničkom tranzitnom postupku, koji je donijela Skupština Crne Gore 28. saziva na Osmoj sjednici Prvog redovnog (proljećnjeg) zasijedanja u 2025. godini, dana 30. jula 2025. godine.
Broj: 01-009/25-1527/2
Podgorica, 1. avgust 2025. godine
Predsjednik Crne Gore,
Jakov Milatović, s.r.
Na osnovu člana 82 stav 1 tačka 17 i člana 91 stav 1 Ustava Crne Gore. Skupština Crne Gore 28. saziva, na Osmoj sjednici Prvog redovnog (proljećnjeg) zasijedanja u 2025. godini, dana 30. jula 2025. godine, donijela je
ZAKON
O POTVRĐIVANJU KONVENCIJE O ZAJEDNIČKOM TRANZITNOM POSTUPKU
Član 1
Potvrđuje se Konvencija o zajedničkom tranzitnom postupku, sačinjena u Interlakenu 20. maja 1987. godine u originalu na danskom, holandskom, engleskom, francuskom, njemačkom, grčkom, italijanskom, portugalskom, španskom, finskom, islandskom, norveškom i švedskom jeziku.
Član 2
Tekst Konvencije o zajedničkom tranzitnom postupku u originalu na engleskom jeziku i u prevodu na crnogorski jezik glasi:
NAPOMENA IZDAVAČA:
Priloge koji su sastavni dio ovog propisa možete pogledati ovdje.
KONVENCIJA
O ZAJEDNIČKOM TRANZITNOM POSTUPKU
REPUBLIKA AUSTRIJA, REPUBLIKA FINSKA, REPUBLIKA ISLAND, KRALJEVINA NORVEŠKA, KRALJEVINA ŠVEDSKA, ŠVAJCARSKA KONFEDERACIJA,
u daljem tekstu države EFTA,
EVROPSKA EKONOMSKA ZAJEDNICA,
u daljem tekstu Zajednica,
UZIMAJUĆI U OBZIR Sporazume o slobodnoj trgovini između Zajednice i svake od država EFTA,
UZIMAJUĆI U OBZIR Zajedničku deklaraciju koju su usvojili ministri država EFTA i država članica Zajednice i Komisija Evropskih zajednica u Luksemburgu 9. aprila 1984. godine, kojom se poziva na stvaranje Evropskog ekonomskog prostora, a posebno u pogledu pojednostavljenja graničnih formalnosti i pravila o porijeklu,
UZIMAJUĆI U OBZIR Konvenciju o pojednostavljenju formalnosti u trgovini robom, zaključenu između Zajednice i država EFTA, kojom se uvodi jedinstvena carinska isprava za takvu trgovinu,
SMATRAJUĆI da bi upotreba te jedinstvene isprave u okviru zajedničkog tranzitnog postupka za prevoz robe između Zajednice i država EFTA, kao i između samih država EFTA, dovela do pojednostavljenja,
SMATRAJUĆI da bi najbolji način da se postigne taj cilj bio da se tranzitni postupak, koji se trenutno koristi za prevoz robe u Zajednici, između Zajednice i Austrije i Švajcarske, kao i između Austrije i Švajcarske, proširi na one zemlje EFTA koje ga ne koriste,
UZIMAJUĆI U OBZIR, takođe, Nordijski tranzitni red koji se koristi između Finske, Norveške i Švedske,
ODLUČILE SU da zaključe sljedeću Konvenciju:
Opšte odredbe
Član 1
1. Ova Konvencija utvrđuje mjere za prevoz robe u tranzitu između Zajednice i država EFTA, kao i između samih država zajedničkog tranzita, uključujući, gdje je primjenljivo, robu koja se pretovara, ponovo otprema ili skladišti, uvođenjem zajedničkog tranzitnog postupka, bez obzira na vrstu i porijeklo robe.
2. Ne dovodeći u pitanje odredbe ove Konvencije, a posebno one o garancijama, smatra se da je roba koja se kreće u okviru Zajednice, stavljena u tranzitni postupak Unije.
3. Uz poštovanje odredaba člana 7 do 12, pravila kojima se uređuje zajednički tranzitni postupak navedena su u Dodatku I i II ove Konvencije.
4. Tranzitne deklaracije i tranzitne isprave u smislu zajedničkog tranzitnog postupka odgovaraju i sačinjavaju se u skladu sa Dodatkom Ili i ispunjavaju se u skladu sa njim.
Član 2
1. Zajednički tranzitni postupak je u daljem tekstu označen kao postupak T1, odnosno postupak T2, u zavisnosti od situacije.
2. Postupak T1 se koristi za svaku robu koja se prevozi u skladu sa odredbama člana 1 stav 1.
3. Postupak T2 se koristi za robu koja se prevozi u skladu sa odredbama člana 1 stav 1:
   a) u Zajednici:
      - samo kada je roba Unije. Pod "robom iz Unije" podrazumijeva se roba koja obuhvata sljedeće kategorije:
      - roba u potpunosti dobijena na carinskom području Zajednice i ne sadrži robu koja je uvezena iz država ili teritorija koje nijesu dio carinskog područja Zajednice.
      - roba unijeta u carinsko područje Zajednice iz država ili sa teritorija koje ne čine dio carinskog područja Zajednice i koja je stavljena u slobodan promet;
      - roba dobijena ili proizvedena na carinskom području Zajednice, ili isključivo od robe iz druge alineje ili od robe iz prve i druge alineje. Međutim, ne dovodeći u pitanje ovu Konvenciju ili druge sporazume zaključene sa Zajednicom, roba koja se, iako ispunjava uslove utvrđene u jednoj od tri prethodne alineje, nakon njenog izvoza iz carinskog područja Zajednice, ponovo unosi na carinsko područje Zajednice neće se smatrati robom iz Unije.
   b) u zemlji zajedničkog tranzita:
      Samo kada je roba stigla u tu zemlju u okviru postupka T2 i ponovo se otprema u skladu sa posebnim uslovima utvrđenim u članu 9.
3. Posebni uslovi utvrđeni ovom Konvencijom za stavljanje robe u postupak T2 primjenjuju se i za izdavanje dokumenata kojima se potvrđuje carinski status robe unije, a sa robom obuhvaćenom ovim dokumentom postupa se na isti način kao sa robom koja se prevozi u okviru postupka T2, osim što dokument koji potvrđuje carinski status robe unije ne mora biti priložen.
Član 3
1. Za potrebe ove Konvencije pojam:
   a) "tranzit" je postupak na osnovu kog se roba prevozi pod nadzorom nadležnih organa jedne ugovorne strane do druge ugovorne strane ili do iste ugovorne strane preko najmanje jedne granice;
   b) "država" je svaka država zajedničkog tranzita, svaka država članica Zajednice ili svaka druga država koja je pristupila ovoj Konvenciji;
   c) "treća država" je svaka država koja nije ugovorna strana ove Konvencije;
   d) "država zajedničkog tranzita" je svaka država, osim države članice Zajednice, koja je ugovorna strana ove Konvencije.
3. U primjeni pravila za postupak T1 ili T2 utvrđenih ovom Konvencijom, zemlje zajedničkog tranzita i Zajednica, kao i njene države članice imaju ista prava i obaveze.
Član 4
1. Ova Konvencija ne dovodi u pitanje primjenu svih drugih međunarodnih sporazuma o tranzitnom postupku, uz poštovanje svih ograničenja takve primjene u pogledu prevoza robe od jednog do drugog mjesta u Zajednici i bilo kojim ograničenjima pri izdavanju isprava kojima se potvrđuje status robe iz Zajednice.
2. Ova Konvencija, takođe, ne dovodi u pitanje:
   a) kretanje robe u okviru postupka privremenog uvoza; i
   b) sporazume o pograničnom prometu.
Član 5
U slučaju nepostojanja sporazuma između ugovornih strana i treće zemlje prema kojem se roba koja se kreće između ugovornih strana može prevoziti preko te treće zemlje u okviru postupka T1 ili T2, takav postupak se primjenjuje na robu koja se prevozi preko te treće zemlje samo ako se prevoz preko te zemlje obavlja na osnovu jedinstvenog prevoznog dokumenta sačinjenog na teritoriji ugovorne strane i ako je sprovođenje tog postupka prekinuto na teritoriji treće zemlje.
Član 6
Pod uslovom da je obezbijeđeno sprovođenje svih mjera koje se primjenjuju na robu, države mogu da bilateralnim ili multilateralnim sporazumima, u okviru postupka T1 ili T2, uvedu pojednostavljene postupke, koji odgovaraju kriterijumima utvrđenim, po potrebi, u Dodatku I i koji se primjenjuju na određene vrste saobraćaja ili na određene privredne subjekte.
Takvi sporazumi se dostavljaju Komisiji Evropskih zajednica i drugim državama.
Sprovođenje tranzitnog postupka
Član 7
1. Uz poštovanje svih posebnih odredaba ove Konvencije, nadležne carinske ispostave država zajedničkog tranzita su ovlašćene da preuzmu uloge polaznih carinskih ispostava, tranzitnih carinskih ispostava, odredišnih carinskih ispostava i carinskih organa obezbjeđenja.
2. Nadležne carinske ispostave država članica Zajednice su ovlašćene da prihvataju T1 ili T2 deklaracije za tranzit do odredišne carinske ispostave u zemlji zajedničkog tranzita. Uz poštovanje svih posebnih odredaba ove Konvencije, one takođe za tu robu potvrđuju status robe Unije.
3. Ako se nekoliko pošiljki robe grupiše i utovari u samo jedno prevozno sredstvo i zatim, otpremi kao zbirna pošiljka od strane jednog nosioca postupka samo u jednom T1 ili T2 postupku, od jedne polazne carinske ispostave do jedne odredišne carinske ispostave za isporuku jednom primaocu, ugovorna strana može da zahtijeva da se takve pošiljke, osim u izuzetnim, opravdanim slučajevima, uključe u jednu T1 ili T2 deklaraciju, sa odgovarajućim spiskom naimenovanja.
4. Izuzetno od zahtjeva da se, gdje je to moguće, potvrdi carinski status robe unije, od lica koje obavlja izvozne formalnosti u graničnoj carinskoj ispostavi ugovorne strane se ne zahtijeva da otpremljenu robu stavi u postupak T1 ili T2, nezavisno od carinskog postupka u koji će roba biti stavljena u susjednoj graničnoj carinskoj ispostavi.
5. Izuzetno od zahtjeva za potvrđivanje carinskog statusa robe unije, granična carinska ispostava ugovorne strane kod koje su obavljene izvozne formalnosti može da odbije da stavi robu u postupak T1 ili T2, ako bi taj postupak trebalo da se završi u susjednoj graničnoj carinskoj ispostavi.
Član 8
Nije dozvoljeno nikakvo dodavanje, uklanjanje ili zamjena robe upućene po postupku T1 ili T2, posebno ako se pošiljke razdvajaju, pretovaraju ili grupišu.
Član 9
1. Roba koja je unijeta u državu zajedničkog tranzita u okviru postupka T2 i može se ponovo otpremiti po istom postupku, ostaje pod stalnim nadzorom carinskih organa te države kako bi se obezbijedilo da njena istovjetnost ili stanje ostanu nepromijenjeni.
2. Ako se ta roba ponovo otprema iz države zajedničkog tranzita pošto je bila stavljena, u toj državi zajedničkog tranzita, u drugi carinski postupak, a ne u postupak tranzita ili skladištenja, ne može da se primjeni postupak T2.
   Međutim, ova odredba se ne primjenjuje na robu koja je privremeno uvezena radi izlaganja na izložbi, sajmu ili sličnom javnom izlaganju i nad kojom nije primijenjen drugi postupak osim onog koji je bio potreban za očuvanje njenog prvobitnog stanja ili za razdvajanje pošiljke.
3. Ako se roba ponovo otprema iz države zajedničkog tranzita pošto je bila smještena u okviru postupka skladištenja, postupak T2 može da se primijeni samo pod sljedećim uslovima:
   - da roba nije bila uskladištena duže od pet godina; međutim, za robu koja se svrstava u Glavu 1 do 24 Nomenklature za svrstavanje robe u Carinsku tarifu (Međunarodna konvencija o harmonizovanom sistemu naziva i šifarskih oznaka robe, od 14. juna 1983. godine), taj period je ograničen na šest mjeseci;
   - da je roba bila smještena u posebnim prostorima i nad kojom nije primijenjen drugi postupak osim onog koji je bio potreban za očuvanje njenog prvobitnog stanja ili za razdvajanje pošiljke, bez zamjene pakovanja;
   - da su svi postupci izvršeni pod carinskim nadzorom.
4. Svaka prihvaćena T2 deklaracija ili svaka druga isprava kojom se potvrđuje carinski status robe Unije koji je izdala nadležna carinska ispostava u državi zajedničkog trazita, sadrži upućivanje na odgovarajuću T2 deklaraciju ili ispravu kojom se potvrđuje carinski status robe Unije pod kojim je roba stigla u tu državu zajedničkog tranzita i uključuje sve posebne potvrde na njima.
Član 10
1. Osim ako nije drugačije predviđeno u stavu 2 ili u dodacima, svaki T1 ili T2 postupak je obezbijeđen garancijom važećom u svim ugovornim stranama uključenim u taj postupak.
2. Odredbe stava 1 ne dovode u pitanje pravo:
   a) ugovornih strana da se međusobno saglase da nije potrebna garancija za T1 ili T2 postupak koje uključuju samo njihove teritorije;
   b) ugovorne strane da ne zahtijeva garanciju za dio T1 ili T2 postupka između polazne carinske ispostave i prve tranzitne carinske ispostave.
Član 11
1. Kao opšte pravilo, istovjetnost robe se obezbjeđuje stavljanjem plombe.
2. Plombe se stavljaju na:
   a) prostor sa robom, ako su prevozno sredstvo ili kontejner već odobreni na osnovu drugih propisa ili ako ih je polazna carinska ispostava priznala kao pogodne za stavljanje plombe;
   b) svaki pojedinačni paket u ostalim slučajevima.
3. Polazna carinska ispostava treba da prihvati da su prevozna sredstva i kontejneri pogodni za stavljanje plombe ako:
   a) plombe mogu jednostavno i pravilno da se stave na prevozno sredstvo ili na kontejner;
   b) prevozno sredstvo ili kontejner su konstruisani tako da unošenje ili iznošenje robe ostavlja vidljive tragove, plombe su oštećene ili ukazuju na znake nestručnog rukovanja, ili elektronski sistem za praćenje registruje iznošenje ili unošenje robe;
   c) prevozno sredstvo ili kontejner nema prikrivenih prostora u koje može da se sakrije roba;
   d) prostor namijenjen za robu je lako dostupan carinskim organima radi kontrole.
4. Polazna carinska ispostava može da odustane od stavljanja plombe ako se, uzimajući u obzir druge raspoložive mjere za očuvanje istovjetnosti, na osnovu opisa robe u deklaraciji ili u dopunskim dokumentima može lako utvrditi istovjetnost robe.
Član 12
3. Nosilac postupka ili njegov ovlašćeni zastupnik na zahtjev nacionalnih službi nadležnih za statistiku o tranzitu, obezbjeđuju svaku informaciju o T1 ili T2 deklaracijama neophodnu za potrebe statistike.
Administrativna pomoć
Član 13
1. Nadležni organi uključenih država razmjenjuju sve raspoložive informacije koje su od važnosti za provjeru pravilnog sprovođenja ove Konvencije.
2. Ako je potrebno, nadležni organi uključenih država razmjenjuju sve nalaze, isprave, zapisnike, evidencije o postupcima i informacije o prevozima sprovedenim u okviru postupka T1 ili T2, kao i nepravilnostima ili prekršajima u vezi sa tim postupcima.
   Osim toga, ako je potrebno, oni razmjenjuju sve nalaze koji se odnose na robu zbog koje je obezbijeđena uzajamna pomoć i koja je bila predmet postupka carinskog skladištenja.
3. Ako se sumnja na postojanje nepravilnosti ili prekršaja u vezi sa robom koja je unijeta u državu iz druge države ili je prošla kroz državu ili je bila smještena po postupku skladištenja, nadležni organi uključenih država razmjenjuju, na zahtjeve, sve informacije o:
   a) uslovima pod kojima se ta roba prevozila:
      - ako je stigla u državu kojoj je zahtjev upućen u okviru postupka T1 ili T2 ili na osnovu isprave kojom se potvrđuje carinski status robe Unije, nezavisno od načina na koji je ponovo otpremljena, ili
      - ako je ponovo otpremljena iz države kojoj je zahtjev upućen na osnovu T1 ili T2 dokumenta ili isprave kojom se potvrđuje carinski status robe Unije, nezavisno od načina na koji je stigla.
   b) uslovima pod kojima je ta roba uskladištena, ako je stigla u državu kojoj je upućen zahtjev u okviru postupka T2 ili na osnovu isprave kojom se potvrđuje carinski status robe Unije ili ako je ponovo otpremljena iz te države na osnovu dokumenta T2 ili isprave kojom se potvrđuje carinski status robe Unije.
4. Svaki zahtjev sačinjen na osnovu st. 1 do 3 mora da sadrži podatak na koji slučaj ili slučajeve se odnosi.
5. Ako nadležni organ jedne države traži pomoć koju on sam ne bi mogao da pruži da se to od njega traži, on će u svom zahtjevu ukazati na tu činjenicu. Nadležni organ kom je upućen takav zahtjev ima diskreciono pravo da odluči da li će mu udovoljiti.
6. Informacije pribavljene u skladu sa st. 1 do 3 upotrebljavaju se isključivo za potrebe ove Konvencije i uživaju istu zaštitu u državi koja ih je primila kao što je imaju slične informacije prema nacionalnim propisima te države. Takve informacije mogu da se koriste za druge svrhe samo uz pisanu saglasnost nadležnog organa koji ih je dostavio i uz poštovanje svih ograničenja koje utvrdi taj organ.
Naplata
Član 13a
Nadležni organi uključenih država, u skladu sa odredbama Dodatka IV, pružaju jedan drugom pomoć oko naplate potraživanja, ako je potraživanje u vezi sa T1 ili T2 postupkom.
Zajednički odbor
Član 14
1. Uspostavlja se Zajednički odbor u kom su zastupljene sve ugovorne strane ove Konvencije.
2. Zajednički odbor postupa sporazumno.
3. Zajednički odbor se sastaje po potrebi, ali najmanje jednom godišnje. Svaka ugovorna strana može da zatraži održavanje sastanka.
4. Zajednički odbor usvaja poslovnik koji, između ostalog (inter alia), sadrži pravila za sazivanje sastanaka, za imenovanje predsjedavajućeg i određivanje njegovog mandata.
5. Zajednički odbor može da odluči da osnuje pododbor ili radnu grupu, koji mogu da mu pomažu pri obavljanju zadataka.
Član 15
1. Zajednički odbor je odgovoran za upravljanje ovom Konvencijom i za obezbjeđenje njenog pravilnog sprovođenja. U tu svrhu, ugovorne strane ga redovno obavještavaju o iskustvima stečenim u primjeni ove Konvencije, pa Odbor daje preporuke, a u slučajevima predviđenim u stavu 3, donosi odluke.
2. On posebno preporučuje:
   a) izmjene ove Konvencije, osim onih iz stava 3;
   b) druge mjere potrebne za njeno sprovođenje.
3. Zajednički odbor odlukom usvaja: a) izmjene i dopune dodataka;
   c) druge izmjene i dopune ove Konvencije nastale zbog izmjena i dopuna dodataka;
   d) prelazne mjere potrebne u slučaju pristupanja novih država članica Zajednici;
   e) pozive trećim državama u smislu člana 3 stav 1 tačka c da pristupe ovoj Konvenciji u skladu sa članom 15a.
   Odluke donijete pod tač. a do d stupaju na snagu u ugovornim stranama u skladu sa njihovim zakonodavstvom.
4. Ako, u Zajedničkom odboru, predstavnik ugovorne strane prihvati odluku koja podliježe ispunjenju ustavnih zahtjeva, odluka stupa na snagu, ako u njoj nije naveden datum, prvog dana drugog mjeseca od obavještenja da je rezerva povučena.
5. Odluke Zajedničkog odbora iz stava 3 tačka e, kojima se treća država poziva da pristupi ovoj Konvenciji, šalju se Generalnom sekretarijatu Savjeta Evropskih zajednica koji ih dostavlja toj trećoj državi zajedno sa tekstom Konvencije koji je na snazi na taj dan.
6. Od datuma navedenom u stavu 5, ovu treću državu mogu da predstavljaju posmatrači u Zajedničkom odboru, pododborima i radnim grupama:
Pristupanje trećih država
Član 15a
1. Svaka treća država može da postane ugovorna strana ove Konvencije ako je pozove depozitar Konvencije poslije odluke Zajedničkog odbora.
2. Treća država pozvana da postane ugovorna strana ove Konvencije to čini podnošenjem instrumenta o pristupanju Generalnom sekretarijatu Savjeta Evropskih zajednica. Pomenuti instrument prati prevod Konvencije na službenom jeziku (službene jezike) države koja pristupa.
3. Pristupanje stupa na snagu prvog dana drugog mjeseca od podnošenja instrumenta o pristupanju.
4. Depozitar obavještava sve ugovorne strane o datumu na koji je podnijet instrument o pristupanju i datumu kada će pristupanje stupiti na snagu.
5. Preporuke i odluke Zajedničkog odbora iz člana 15 st. 2 i 3 usvojene između datuma iz stava 1 ovog člana i datuma kada pristupanje stupa na snagu takođe se dostavljaju pozvanoj trećoj zemlji preko Generalnog sekretarijata Savjeta Evropskih zajednica.
Izjava kojom se prihvataju ti akti unosi se ili u instrument o pristupanju ili u poseban, instrument podnijet Generalnom sekretarijatu Savjeta Evropskih zajednica u roku od šest mjeseci od dostavljanja. Ako se izjava ne podnese u tom roku, pristupanje se smatra ništavnim.
Razne i završne odredbe
Član 16
Svaka ugovorna strana preduzima odgovarajuće mjere radi obezbjeđenja pravilne i usklađene primjene odredbi ove Konvencije, uzimajući u obzir potrebu da se što je moguće više smanje formalnosti za privredne subjekte, kao i potrebu da se postignu za sve strane prihvatljiva rješenja svih poteškoća koje nastanu pri sprovođenju tih odredbi.
Član 17
Ugovorne strane obavještavaju jedna drugu o svim propisima koje usvoje radi sprovođenja ove Konvencije
Član 18
Odredbe ove Konvencije ne isključuju zabrane ili ograničenja uvoza, izvoza ili tranzita robe koje su usvojile ugovorne strane ili države članice Zajednice i koje su opravdane na osnovu javnog morala, javnog reda ili javne bezbjednosti, zaštite zdravija i života ljudi, životinja ili biljaka, zaštite nacionalnih bogatstava koja imaju umjetničku, istorijsku ili arheološku vrijednost ili zaštite industrijske ili trgovačke svojine.
Član 19
Dodaci uz ovu Konvenciju čine njen sastavni dio.
Član 20
1. Ova Konvencija se primjenjuje, sa jedne strane, na teritorijama gdje se primjenjuje Ugovor o osnivanju Evropske ekonomske zajednice i pod uslovima utvrđenim u tom Ugovoru i, sa druge strane, na teritorijama država zajedničkog tranzita.
2. Ova Konvencija se primjenjuje i u Kneževini Lihtenštajn sve dok je ta kneževina povezana sa Švajcarskom Konfederacijom ugovorom o carinskoj uniji.
Član 21
Svaka ugovorna strana može da istupi iz ove Konvencije ako 12 mjeseci unaprijed dostavi o tome pisano obavještenje depozitaru, koji o tome obavještava sve ostale ugovorne strane.
Član 22
1. Ova Konvencija stupa na snagu 1. januara 1988. godine, ako ugovorne strane prije 1. novembra 1987. godine, deponuju svoje instrumente o pristupanju Sekretarijatu Savjeta Evropskih zajednica, koji djeluje kao depozitar.
2. Ako ova Konvencija ne stupi na snagu 1. januara 1988. godine, stupice na snagu prvog dana drugog mjeseca od deponovanja posljednjeg instrumenta o pristupanju.
3. Depozitar će objaviti datum deponovanja instrumenta o pristupanju svake ugovorne strane i datum stupanja na snagu ove Konvencije.
Član 23
1. Stupanjem na snagu ove Konvencije prestaju da se primjenjuju Sporazumi od 30. novembra 1972. godine i od 23. novembra 1972. godine o primjeni pravila o tranzitu u Zajednici, koje su zaključile Austrija i Švajcarska sa Zajednicom, kao i Sporazum od 12. jula 1977. godine o proširenju primjene pravila o tranzitu u Zajednici, koji su navedene države zaključile sa Zajednicom.
2. Međutim, sporazumi navedeni u stavu 1 nastaviće da se primjenjuju na T1 ili T2 postupak započete prije stupanja na snagu ove Konvencije.
3. Nordijski tranzitni red, koji se primjenjuje između Finske, Norveške i Švedske, biće ukinut danom stupanja na snagu ove Konvencije.
Član 24
Ova Konvencija, sačinjena u jednom primjerku na danskom, holandskom, engleskom, francuskom, njemačkom, grčkom, italijanskom, portugalskom, španskom, finskom, islandskom, norveškom i švedskom jeziku, pri čemu su svi tekstovi jednako vjerodostojni, biće deponovana u arhivama Sekretarijata Savjeta Evropskih zajednica, koji će svakoj ugovornoj strani dostaviti njenu ovjerenu kopiju. Sačinjeno u Interlakenu, 20. maja 1987. godine.
NAPOMENA IZDAVAČA:
Priloge koji su sastavni dio ovog propisa možete pogledati ovdje.
Član 3
Ovaj zakon stupa na snagu osmog dana od dana objavljivanja u "Službenom listu Crne Gore" - Međunarodni ugovori.
Broj: 30-1/25-8/4
EPA 593 XXVIII
Podgorica, 30. jul 2025. godine
Skupština Crne Gore 28. saziva
Predsjednik,
Andrija Mandić, s.r.